CELEX: 32013R0122
Language: el
Date: 2013-02-12 00:00:00
Title: Κανονισμός (ΕΕ) αριθ. 122/2013 της Επιτροπής, της 12ης Φεβρουαρίου 2013 , σχετικά με την τροποποίηση του κανονισμού (ΕΚ) αριθ. 1950/2006 για την κατάρτιση, σύμφωνα με την οδηγία 2001/82/ΕΚ του Ευρωπαϊκού Κοινοβουλίου και του Συμβουλίου περί κοινοτικού κώδικα για τα κτηνιατρικά φάρμακα, καταλόγου ουσιών απαραίτητων για τη θεραπεία ιπποειδών  Κείμενο που παρουσιάζει ενδιαφέρον για τον ΕΟΧ

13.2.2013   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 42/1
               
            
         ΚΑΝΟΝΙΣΜΟΣ (ΕΕ) αριθ. 122/2013 ΤΗΣ ΕΠΙΤΡΟΠΗΣ
         της 12ης Φεβρουαρίου 2013
         σχετικά με την τροποποίηση του κανονισμού (ΕΚ) αριθ. 1950/2006 για την κατάρτιση, σύμφωνα με την οδηγία 2001/82/ΕΚ του Ευρωπαϊκού Κοινοβουλίου και του Συμβουλίου περί κοινοτικού κώδικα για τα κτηνιατρικά φάρμακα, καταλόγου ουσιών απαραίτητων για τη θεραπεία ιπποειδών
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2001/82/ΕΚ του Ευρωπαϊκού Κοινοβουλίου και του Συμβουλίου, της 6ης Νοεμβρίου 2001, περί κοινοτικού κώδικος για τα κτηνιατρικά φάρμακα (1), και ιδίως το άρθρο 10 παράγραφος 3,
         Εκτιμώντας τα ακόλουθα:
         
                     (1)
                  
                  
                     Με τον κανονισμό (ΕΚ) αριθ. 1950/2006 της Επιτροπής (2) καταρτίστηκε κατάλογος ουσιών απαραίτητων για τη θεραπεία των ιπποειδών, οι οποίες, κατά παρέκκλιση από το άρθρο 11 της οδηγίας 2001/82/ΕΚ, μπορούν να χορηγούνται σε ιπποειδή που προορίζονται για σφαγή με σκοπό την κατανάλωση από τον άνθρωπο, με την προϋπόθεση ότι τηρείται περίοδος αναμονής τουλάχιστον έξι μηνών.
                  
               
                     (2)
                  
                  
                     Με τον κανονισμό (ΕΚ) αριθ. 470/2009 του Ευρωπαϊκού Κοινοβουλίου και του Συμβουλίου, της 6ης Μαΐου 2009, για θέσπιση κοινοτικών διαδικασιών για τον καθορισμό ορίων καταλοίπων των φαρμακολογικά δραστικών ουσιών στα τρόφιμα ζωικής προέλευσης (3), τροποποιήθηκε το άρθρο 10 παράγραφος 3 της οδηγίας 2001/82/ΕΚ, ώστε να συμπεριληφθούν στον κατάλογο των ουσιών που αναφέρονται στο εν λόγω άρθρο, πέρα των απαραίτητων ουσιών, και ουσίες οι οποίες αποφέρουν πρόσθετο κλινικό όφελος σε σύγκριση με άλλες θεραπευτικές επιλογές που είναι διαθέσιμες για τα ιπποειδή, στο εξής «ουσίες που αποφέρουν πρόσθετο κλινικό όφελος».
                  
               
                     (3)
                  
                  
                     Μια ουσία θα πρέπει να καταχωρίζεται στον κατάλογο ως «ουσία που προσδίδει πρόσθετο κλινικό όφελος» μόνον εάν παρέχει από κλινική άποψη σχετικό πλεονέκτημα, το οποίο βασίζεται στη βελτιωμένη αποτελεσματικότητα ή ασφάλεια ή μείζονα συνεισφορά στην αγωγή. Αυτό μπορεί να αποτελεί αποτέλεσμα, μεταξύ άλλων, διαφορετικών τρόπων δράσης, διαφορετικών φαρμακοκινητικών ή φαρμακοδυναμικών χαρακτηριστικών, διαφορετικής διάρκειας της αγωγής ή διαφορετικών οδών χορήγησης.
                  
               
                     (4)
                  
                  
                     Οι ουσίες που έχουν καταχωριστεί στο παράρτημα του κανονισμού (ΕΕ) αριθ. 37/2010 της Επιτροπής, της 22ας Δεκεμβρίου 2009, σχετικά με φαρμακολογικώς δραστικές ουσίες και την ταξινόμησή τους όσον αφορά τα ανώτατα όρια καταλοίπων στα τρόφιμα ζωικής προέλευσης (4), δεν θα πρέπει να εμφανίζονται στον κατάλογο των απαραίτητων ουσιών και των ουσιών που αποφέρουν πρόσθετο κλινικό όφελος. Επομένως, είναι αναγκαίο να τροποποιηθεί ο κατάλογος που παρατίθεται στο παράρτημα του κανονισμού (ΕΚ) αριθ. 1950/2006 για να διαγραφούν από τον εν λόγω κατάλογο τυχόν ουσίες που απαριθμούνται στον κανονισμό (ΕΕ) αριθ. 37/2010.
                  
               
                     (5)
                  
                  
                     Είναι επίσης σκόπιμο να διαγραφούν από τον κατάλογο που παρατίθεται στο παράρτημα του κανονισμού (ΕΚ) αριθ. 1950/2006 αρκετές ουσίες που έχουν χαρακτηριστεί ως εναλλακτικές των καταχωρισμένων ουσιών, οι οποίες δεν διατίθενται για τη θεραπεία ιπποειδών, διότι δεν έχουν καταχωριστεί ως «απαραίτητες ουσίες» ή ως «ουσίες που αποφέρουν πρόσθετο κλινικό όφελος» βάσει του κανονισμού (ΕΚ) αριθ. 1950/2006 ούτε περιλαμβάνονται στον κατάλογο που παρατίθεται στο παράρτημα του κανονισμού (ΕΕ) αριθ. 37/2010.
                  
               
                     (6)
                  
                  
                     Λόγω των αλλαγών που επήλθαν στη νομοθεσία της Ένωσης ύστερα από την έκδοση του κανονισμού (ΕΚ) αριθ. 1950/2006, θα πρέπει να επικαιροποιηθούν οι παραπομπές του εν λόγω κανονισμού στη νομοθεσία σχετικά με τους μηχανισμούς ελέγχου των ιπποειδών και των ανώτατων ορίων καταλοίπων.
                  
               
                     (7)
                  
                  
                     Ο τροποποιημένος κατάλογος που παρατίθεται στο παράρτημα του παρόντος κανονισμού έχει υποβληθεί σε επιστημονική αξιολόγηση από την επιτροπή φαρμάκων για κτηνιατρική χρήση που θεσπίστηκε με τον κανονισμό (ΕΚ) αριθ. 726/2004 του Ευρωπαϊκού Κοινοβουλίου και του Συμβουλίου (5).
                  
               
                     (8)
                  
                  
                     Ο κανονισμός (ΕΚ) αριθ. 1950/2006 θα πρέπει να τροποποιηθεί αναλόγως.
                  
               
                     (9)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής κτηνιατρικών φαρμάκων,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κανονισμός (ΕΚ) αριθ. 1950/2006 τροποποιείται ως εξής:
            
                        1)
                     
                     
                        Ο τίτλος του κανονισμού (ΕΚ) αριθ. 1950/2006 αντικαθίσταται από τον ακόλουθο τίτλο:
                        «Κανονισμός (ΕΚ) αριθ. 1950/2006 της Επιτροπής, της 13ης Δεκεμβρίου 2006, για την κατάρτιση, σύμφωνα με την οδηγία 2001/82/ΕΚ του Ευρωπαϊκού Κοινοβουλίου και του Συμβουλίου περί κοινοτικού κώδικα για τα κτηνιατρικά φάρμακα, καταλόγου ουσιών απαραίτητων για τη θεραπεία των ιπποειδών και ουσιών που αποφέρουν πρόσθετο κλινικό όφελος».
                     
                  
                        2)
                     
                     
                        Το άρθρο 1 αντικαθίσταται από το ακόλουθο κείμενο:
                        
                           «Άρθρο 1
                           Ο κατάλογος των ουσιών οι οποίες είναι απαραίτητες για τη θεραπεία των ιπποειδών, στο εξής “απαραίτητες ουσίες”, καθώς και οι ουσίες που αποφέρουν πρόσθετο κλινικό όφελος σε σχέση με άλλες θεραπευτικές επιλογές που είναι διαθέσιμες για τα ιππποειδή, στο εξής “ουσίες που αποφέρουν πρόσθετο κλινικό όφελος”, ο οποίος ισχύει κατά παρέκκλιση από το άρθρο 11 της οδηγίας 2001/82/ΕΚ, παρατίθεται στο παράρτημα του παρόντος κανονισμού.».
                        
                     
                  
                        3)
                     
                     
                        Στο άρθρο 2, το δεύτερο εδάφιο αντικαθίσταται από το ακόλουθο κείμενο:
                        «Οι ουσίες που παρέχουν πρόσθετο κλινικό όφελος είναι δυνατόν να χρησιμοποιούνται, για τα συγκεκριμένα παθολογικά συμπτώματα, τις ανάγκες θεραπείας ή τους ζωοτεχνικούς σκοπούς που καθορίζονται στο παράρτημα, εάν παρέχουν από κλινική άποψη σχετικό πλεονέκτημα που βασίζεται στη βελτίωση της αποτελεσματικότητας ή της ασφάλειας ή μείζονα συνεισφορά στη θεραπεία σε σύγκριση με τα φάρμακα τα οποία έχουν εγκριθεί για τα ιπποειδή ή αναφέρονται στο άρθρο 11 της οδηγίας 2001/82/ΕΚ.
                        Για τους σκοπούς του πρώτου και του δεύτερου εδαφίου, εξετάζονται οι εναλλακτικές ουσίες που παρατίθενται στο παράρτημα.».
                     
                  
                        4)
                     
                     
                        Τα άρθρα 3 και 4 αντικαθίστανται από το ακόλουθο κείμενο:
                        
                           «Άρθρο 3
                           
                              1.   Οι απαραίτητες ουσίες και οι ουσίες που αποφέρουν πρόσθετο κλινικό όφελος χρησιμοποιούνται μόνο σύμφωνα με το άρθρο 10 παράγραφος 1 της οδηγίας 2001/82/ΕΚ.
                           
                           
                              2.   Οι λεπτομέρειες της θεραπείας με απαραίτητες ουσίες καταγράφονται σύμφωνα με τις οδηγίες που καθορίζονται στο κεφάλαιο IX του εγγράφου αναγνώρισης για τα ιπποειδή που παρατίθεται στον κανονισμό (ΕΚ) αριθ. 504/2008 της Επιτροπής (*1).
                           
                        
                        
                           Άρθρο 4
                           Κάθε ουσία η οποία καταχωρίζεται σε έναν από τους καταλόγους του παραρτήματος του κανονισμού (ΕΕ) αριθ. 37/2010 της Επιτροπής (*2), ή η χρήση της οποίας απαγορεύεται στα ιπποειδή από τη νομοθεσία της ΕΕ, παύει να χρησιμοποιείται για τους σκοπούς του παρόντος κανονισμού.
                        
                        
                           (*1)  ΕΕ L 149 της 7.6.2008, σ. 3."
                        
                        
                           (*2)  ΕΕ L 15 της 20.1.2010, σ. 1.»."
                        
                     
                  
                        5)
                     
                     
                        Στο άρθρο 5, η παράγραφος 2 αντικαθίσταται από το ακόλουθο κείμενο:
                        
                           «2.   Όταν κράτη μέλη ή σύλλογοι κτηνιάτρων ζητούν από την Επιτροπή να τροποποιήσει τον κατάλογο που παρατίθεται στο παράρτημα, τεκμηριώνουν δεόντως το αίτημά τους και συνυποβάλλουν τα τυχόν διαθέσιμα συναφή επιστημονικά στοιχεία.».
                        
                     
                  
                        6)
                     
                     
                        Το παράρτημα του κανονισμού (ΕΚ) αριθ. 1950/2006 αντικαθίσταται από το παράρτημα του παρόντος κανονισμού.
                     
                  
         
            Άρθρο 2
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 12 Φεβρουαρίου 2013.
            
               
                  Για την Επιτροπή
               
               
                  Ο Πρόεδρος
               
               José Manuel BARROSO
            
         
         
            (1)  ΕΕ L 311 της 28.11.2001, σ. 1.
         
            (2)  ΕΕ L 367 της 22.12.2006, σ. 33.
         
            (3)  ΕΕ L 152 της 16.6.2009, σ. 11.
         
            (4)  ΕΕ L 15 της 20.1.2010, σ. 1.
         
            (5)  ΕΕ L 136 της 30.4.2004, σ. 1.
      
      
         
            ΠΑΡΑΡΤΗΜΑ
            
               
                  
                     «ΠΑΡΑΡΤΗΜΑ
                     
                        Κατάλογος ουσιών απαραίτητων για τη θεραπεία των ιπποειδών και ουσιών που αποφέρουν πρόσθετο κλινικό όφελος σε σύγκριση με άλλες θεραπευτικές επιλογές που είναι διαθέσιμες για τα ιπποειδή
                     
                     Ο χρόνος αναμονής για κάθε ουσία του παρακάτω καταλόγου είναι έξι μήνες.
                     
                                 Ένδειξη
                              
                              
                                 Δραστική ουσία
                              
                              
                                 Αιτιολόγηση και εξήγηση της χρήσης
                              
                           
                                 
                                    Αναισθητικά, αναλγητικά και ουσίες που χρησιμοποιούνται σε σχέση με την αναισθησία
                                 
                              
                           
                                 
                                    Καταστολή και προνάρκωση
                                 
                                 
                                    (και ανταγωνισμός)
                                 
                              
                              
                                 Ακεπρομαζίνη
                              
                              
                                 Σκοπός: προνάρκωση πριν από τη γενική αναισθησία, ήπια καταστολή
                                 Προσδιορισμός εναλλακτικών ουσιών: δετομιδίνη, ρομιφιδίνη, ξυλαζίνη, διαζεπάμη, μιδαζολάμη
                                 Συζήτηση των ειδικών πλεονεκτημάτων: έχει αποδειχθεί με συνέπεια ότι η ακεπρομαζίνη μειώνει τον κίνδυνο θανάτου από την αναισθησία. Ο τρόπος δράσης (στο μεταιχμιακό σύστημα) και η μοναδική της ποιότητα καταστολής δεν μπορούν να επιτευχθούν από τους α-2 αγωνιστές κατασταλτικών (δετομιδίνη, ρομιφιδίνη και ξυλαζίνη) ή τις βενζοδιαζεπίνες (διαζεπάμη, μιδαζολάμη).
                              
                           
                                 Ατιπαμεζόλη
                              
                              
                                 Σκοπός: χρησιμοποιείται ως ανταγωνιστής των α-2 αδρενεργικών υποδοχέων για την αναστροφή της δράσης των α-2 αγωνιστών.
                                 Προσδιορισμός εναλλακτικών ουσιών: δεν προσδιορίζεται καμία.
                                 Συζήτηση των ειδικών πλεονεκτημάτων: μόνον θεραπεία υπερευαίσθητων ατόμων και υπερβολικής δόσης. Επείγουσα ιατρική. Χρήση ειδικά σε περιπτώσεις αναπνευστικής καταστολής.
                              
                           
                                 Διαζεπάμη
                              
                              
                                 Σκοπός: προνάρκωση και εισαγωγή αναισθησίας. Ήπια ηρεμιστική δράση (βενζοδιαζεπινών) με ελάχιστες παρενέργειες από το καρδιαγγειακό και το αναπνευστικό σύστημα. Αντισπασμωδικό, απαραίτητο για την αντιμετώπιση επιληπτικών κρίσεων.
                                 Προσδιορισμός εναλλακτικών ουσιών: ακεπρομαζίνη, δετομιδίνη, ρομιφιδίνη, ξυλαζίνη, μιδαζολάμη, πριμιδόνη, φαινυτοΐνη.
                                 Συζήτηση των ειδικών πλεονεκτημάτων: για τα σύγχρονα ιατρικά πρότυπα, απαραίτητο συστατικό των πρωτοκόλλων εισαγωγής αναισθησίας με πολύ σημαντική πείρα στα ιπποειδή. Χρησιμοποιείται μαζί με κεταμίνη για την εισαγωγή αναισθησίας, προκαλώντας ουσιαστική χαλάρωση που επιτρέπει την ομαλή εισαγωγή αναισθησίας και διασωλήνωση. Ο τρόπος δράσης (ως υποδοχέας του γ-αμινοβουτυρικού οξέος) και η μοναδική ηρεμιστική της δράση χωρίς καρδιοαναπνευστική καταστολή δεν μπορούν να επιτευχθούν από τους α-2 αγωνιστές κατασταλτικών (δετομιδίνη, ρομιφιδίνη και ξυλαζίνη) ή την ακεπρομαζίνη.
                              
                           
                                 Φλουμαζενίλη
                              
                              
                                 Σκοπός: ενδοφλέβιος παράγοντας αναστροφής για βενζοδιαζεπίνες. Αναστροφή της δράσης των βενζοδιαζεπινών κατά την ανάνηψη από τεχνικές ολικής ενδοφλέβιας αναισθησίας (TIVA).
                                 Προσδιορισμός εναλλακτικών ουσιών: σαρμαζενίλη.
                                 Συζήτηση των ειδικών πλεονεκτημάτων: διαφορετικός τρόπος δράσης από τη σαφμαζενίλη που παρέχει επιπρόσθετα μέσα αναστροφής των βενζοδιαζεπινών στο τέλος των τεχνικών ολικής ενδοφλέβιας αναισθησίας. Η σαρμαζενίλη είναι μερικός αντίστροφος αγωνιστής των υποδοχέων των βενζοδιαζεπινών, ενώ η φλουμαζενίλη είναι ανταγωνιστής που αναστέλλει συναγωνιστικά το σημείο σύνδεσης των βενζοδιαζεπινών στον υποδοχέα του γ-αμινοβουτυρικού οξέος GABA).
                              
                           
                                 Μιδαζολάμη
                              
                              
                                 Σκοπός: προνάρκωση και εισαγωγή αναισθησίας. Ήπια ηρεμιστική δράση (βενζοδιαζεπινών) με ελάχιστες παρενέργειες από το καρδιαγγειακό και το αναπνευστικό σύστημα. Αντισπασμωδικό, για την αντιμετώπιση επιληπτικών κρίσεων, ιδίως ενήλικων αλόγων με τέτανο.
                                 Προσδιορισμός εναλλακτικών ουσιών: ακεπρομαζίνη, δετομιδίνη, ρομιφιδίνη, ξυλαζίνη, διαζεπάμη, πριμιδόνη, φαινυτοΐνη.
                                 Συζήτηση των ειδικών πλεονεκτημάτων: παρόμοια με τη διαζεπάμη αλλά υδατοδιαλυτή, συνεπώς κατάλληλη για ενδοφλέβια χορήγηση και απαραίτητη για ενδοφλέβια έγχυση σε συνδυασμό με αναισθητικά. Μικρότερη διάρκεια δράσης από τη διαζεπάμη. Πιο κατάλληλη από τη διαζεπάμη για πουλάρια.
                                 Αντισπασμωδικό, για την αντιμετώπιση επιληπτικών κρίσεων, ιδίως ενήλικων αλόγων με τέτανο —καλύτερη από τη διαζεπάμη για πολυήμερη χρήση λόγω της υδατοδιαλυτότητάς της.
                                 Χρησιμοποιείται μαζί με κεταμίνη για την εισαγωγή αναισθησίας, προκαλώντας ουσιαστική χαλάρωση που επιτρέπει την ομαλή εισαγωγή αναισθησίας και διασωλήνωση.
                                 Ο τρόπος δράσης (ως υποδοχέας του γ-αμινοβουτυρικού οξέος) και η μοναδική ηρεμιστική της δράση χωρίς καρδιοαναπνευστική καταστολή δεν μπορούν να επιτευχθούν από τους α-2 αγωνιστές κατασταλτικών (δετομιδίνη, ρομιφιδίνη και ξυλαζίνη) ή την ακεπρομαζίνη.
                              
                           
                                 Ναλοξόνη
                              
                              
                                 Σκοπός: αντίδοτο οπιοειδών, επείγουσα ιατρική.
                                 Προσδιορισμός εναλλακτικών ουσιών: δεν προσδιορίζεται καμία.
                                 Συζήτηση των ειδικών πλεονεκτημάτων: δεν υπάρχουν εναλλακτικές ουσίες.
                              
                           
                                 Προποφόλη
                              
                              
                                 Σκοπός: ενδοφλέβιο αναισθητικό. Εισαγωγή αναισθησίας σε πουλάρια.
                                 Προσδιορισμός εναλλακτικών ουσιών: σεβοφλουράνη ή ισοφλουράνη.
                                 Συζήτηση των ειδικών πλεονεκτημάτων: ενέσιμο αναισθητικό ταχείας αποβολής. Πρόσφατες εκθέσεις αποδεικνύουν τεράστια βελτίωση στην καρδιαγγειακή σταθερότητα και στην ποιότητα ανάνηψης έναντι της αναισθησίας δι’ εισπνοής.
                              
                           
                                 Σαρμαζενίλη
                              
                              
                                 Σκοπός: ανταγωνιστής βενζοδιαζεπινών.
                                 Προσδιορισμός εναλλακτικών ουσιών: φλουμαζενίλη.
                                 Συζήτηση των ειδικών πλεονεκτημάτων: καθαρή αναστροφή της νάρκωσης με βενζοδιαζεπίνες που απαιτείται μετά από έγχυση κατά την ολική ενδοφλέβια αναισθησία. Ευρύτατη κλινική εμπειρία με τη σαρμαζενίλη σε σύγκριση με άλλες πιθανές υποψήφιες απαραίτητες ουσίες.
                              
                           
                                 Τιλεταμίνη
                              
                              
                                 Σκοπός: διαχωριστικό αναισθητικό παρόμοιο με την κεταμίνη, που χρησιμοποιείται ιδίως για αναισθησία στο ύπαιθρο. Χρησιμοποιείται σε συνδυασμό με τη ζολαζεπάμη.
                                 Προσδιορισμός εναλλακτικών ουσιών: κεταμίνη.
                                 Συζήτηση των ειδικών πλεονεκτημάτων: η χρήση της σε συνδυασμό με τη ζολαζεπάμη είναι απαραίτητη σε περιπτώσεις που δεν υπάρχει δυνατότητα αναισθησίας δι’ εισπνοής, όπως κατά την αναισθησία στο ύπαιθρο. Ο συνδυασμός είναι επίσης απαραίτητος όταν η αναισθησία με συνδυασμούς της κεταμίνης είναι πολύ σύντομη. Τυπικές εφαρμογές είναι ευνουχισμοί, λαρυγγοτομές, περιοστικό stripping, εκτομές κύστεων ή όγκων, επιδιόρθωση καταγμάτων προσώπου, εφαρμογή γύψινων επιδέσμων και θεραπεία ομφαλοκήλης.
                              
                           
                                 Ζολαζεπάμη
                              
                              
                                 Σκοπός: ηρεμιστική δράση βενζοδιαζεπινών που χρησιμοποιείται ιδίως για αναισθησία στην ύπαιρθο σε συνδυασμό με τιλεταμίνη.
                                 Προσδιορισμός εναλλακτικών ουσιών: διαζεπάμη ή μιδαζολάμη.
                                 Συζήτηση των ειδικών πλεονεκτημάτων: ηρεμιστικό της ομάδας των βενζοδιαζεπινών, με μεγαλύτερο χρόνο δράσης τόσο από τη διαζεπάμη όσο και από τη μιδαζολάμη. Η χρήση της σε συνδυασμό με τηντιλεταμίνη είναι απαραίτητη σε περιπτώσεις που δεν υπάρχει δυνατότητα αναισθησίας δι’ εισπνοής, όπως κατά την αναισθησία στο ύπαιθρο. Ο συνδυασμός είναι απαραίτητος όταν η αναισθησία με συνδυασμούς της κεταμίνης είναι πολύ σύντομη. Τυπικές εφαρμογές είναι ευνουχισμοί, λαρυγγοτομές, περιοστικό stripping, εκτομές κύστεων ή όγκων, επιδιόρθωση καταγμάτων προσώπου, εφαρμογή γύψινων επιδέσμων και θεραπεία ομφαλοκήλης.
                              
                           
                                 
                                    Υπόταση ή διέγερση της αναπνοής κατά την αναισθησία
                                 
                              
                              
                                 Δοβουταμίνη
                              
                              
                                 Σκοπός: αντιμετώπιση της υπότασης κατά την αναισθησία.
                                 Προσδιορισμός εναλλακτικών ουσιών: δοπαμίνη.
                                 Συζήτηση των ειδικών πλεονεκτημάτων: έχει θετική ινοτρόπο δράση, και είναι ίσως συχνότερα χρησιμοποιούμενη από τη δοπαμίνη, αλλά οι προτιμήσεις διαφέρουν. Τα άλογα συνήθως παρουσιάζουν υπόταση κατά την αναισθησία, και έχει αποδειχθεί ότι η διατήρηση φυσιολογικής αρτηριακής πίεσης μειώνει την εμφάνιση σοβαρής μετεγχειρητικής ραβδομυόλυσης. Η δοβουταμίνη είναι εξαιρετικά πολύτιμη κατά την αναισθησία αλόγων με πτητικά αναισθητικά.
                              
                           
                                 Δοπαμίνη
                              
                              
                                 Σκοπός: αντιμετώπιση της υπότασης κατά την αναισθησία.
                                 Προσδιορισμός εναλλακτικών ουσιών: δοβουταμίνη.
                                 Συζήτηση των ειδικών πλεονεκτημάτων: η δοπαμίνη απαιτείται για τα άλογα που δεν ανταποκρίνονται στη δοβουταμίνη. Στα πουλάρια χρησιμοποιείται κατά προτίμηση δοπαμίνη αντί δοβουταμίνης. Απαιτείται επίσης για την αντιμετώπιση διεγχειρητικών βραδυαρρυθμιών που δεν ανταποκρίνονται στην ατροπίνη.
                              
                           
                                 Εφεδρίνη
                              
                              
                                 Σκοπός: αντιμετώπιση της υπότασης κατά την αναισθησία.
                                 Προσδιορισμός εναλλακτικών ουσιών: δοπαμίνη, δοβουταμίνη.
                                 Συζήτηση των ειδικών πλεονεκτημάτων: απαιτείται όταν η δοπαμίνη και η δοβουταμίνη είναι αναποτελεσματικές. Μοναδικός συμπαθομιμητικός παράγοντας, που δομικά μοιάζει με την αδρεναλίνη. Είναι αδύνατον να χρησιμοποιηθεί η δράση κατεχολαμινών σε ειδικούς υποδοχείς στο σώμα ασθενών αλόγων χωρίς να προσφύγουμε στη χρήση αρκετών κατεχολαμινών, η καθεμία από τις οποίες δρα σε υποδοχέα με διαφορετικά χαρακτηριστικά. Ως εκ τούτου, η εφεδρίνη η οποία προκαλεί την απελευθέρωση νοραδρεναλίνης στις νευρικές απολήξεις, αυξάνοντας με τον τρόπο αυτό την καρδιακή συσταλτικότητα και μετριάζοντας την υπόταση, χρησιμοποιείται όταν η δοβουταμίνη και η δοπαμίνη είναι αναποτελεσματικές. Η δράση της εφεδρίνης διαρκεί από λεπτά έως ώρες και για να επιδράσει αρκεί μία εφάπαξ ενδοφλέβια ένεση, ενώ η δοβουταμίνη και η δοπαμίνη διαρκούν μόνο για λίγα δευτερόλεπτα ή λεπτά και πρέπει να χορηγηθούν με έγχυση.
                              
                           
                                 Γλυκοπυρρολάτη
                              
                              
                                 Σκοπός: πρόληψη της βραχυκαρδίας. Αντιχολινεργικό. Τα αντιχολινεργικά αποτελούν τη βασική αγωγή για την πρόληψη δράσεων από το παρασυμπαθητικό σύστημα, όπως η βραχυκαρδία, και αποτελούν συστατικά ρουτίνας στη χειρουργική των οφθαλμών και των αεραγωγών.
                                 Προσδιορισμός εναλλακτικών ουσιών: ατροπίνη.
                                 Συζήτηση των ειδικών πλεονεκτημάτων: η γλυκοπυρρολάτη έχει περιορισμένη δράση στο ΚΝΣ και είναι πιο κατάλληλη από την ατροπίνη για άλογα που διατηρούν τις αισθήσεις τους (πριν και μετά την αναισθησία).
                              
                           
                                 Νοραδρεναλίνη (νορεπινεφρίνη)
                              
                              
                                 Σκοπός: καρδιακή ανεπάρκεια. Έγχυση για την αντιμετώπιση της καρδιακής ανεπάρκειας σε πουλάρια.
                                 Προσδιορισμός εναλλακτικών ουσιών: δεν προσδιορίζεται καμία.
                                 Συζήτηση των ειδικών πλεονεκτημάτων: το προφίλ των κατεχολαμινικών υποδοχέων του ζώου ανταποκρίνεται με ακρίβεια σε φάρμακα που δρουν σε διάφορα σημεία. Επομένως, χρησιμοποιείται σειρά κατεχολαμινών που δρούν σχεδόν αποκλειστικά σε διάφορα είδη αδρενεργικών υποδοχέων προκειμένου να επιτευχθεί ακριβές αποτέλεσμα.Η νοραδρεναλίνη δρα κυρίως στους α-1 υποδοχείς αγγειοσυστέλλοντας τα αρτηρίδια, με αποτέλεσμα να αυξάνεται η αρτηριακή πίεση και να διατηρείται η κεντρική κυκλοφορία του αίματος. Στα πουλάρια, ή νοραδρεναλίνη είναι συχνά η μόνη κατεχολαμίνη που δρα αποτελεσματικά κατά της υπότασης.
                              
                           
                                 
                                    Αναλγησία
                                 
                              
                              
                                 Βουπρενορφίνη
                              
                              
                                 Σκοπός: αναλγησία, χρησιμοποιείται σε συνδυασμό με ηρεμιστικά για καταστολή.
                                 Προσδιορισμός εναλλακτικών ουσιών: βουτορφανόλη, φαιντανύλη, μορφίνη και πεθιδίνη.
                                 Συζήτηση των ειδικών πλεονεκτημάτων: μερικός μ-αγωνιστής των οπιοειδών αναλγητικών. Η ενεργοποίηση των μ-υποδοχέων έχει ως αποτέλεσμα την καλύτερη αναλγησία από τους κ-αγωνιστές των οπιοειδών όπως η βουτορφανόλη. Αναλγητικό μακράς διάρκειας. Λόγω του χαρακτηριστικού του μερικού αγωνιστή, η εθιστική δράση της και η δυνατότητα καταστολής του αναπνευστικού είναι περιορισμένη. Τα οπιοειδή μακράς και βραχείας δράσης έχουν διαφορετικές ενδείξεις, επομένως πρέπει να υπάρχει δυνατότητα επιλογής ανάμεσα σε περισσότερες εναλλακτικές ουσίες.
                              
                           
                                 Φαιντανύλη
                              
                              
                                 Σκοπός: αναλγησία.
                                 Προσδιορισμός εναλλακτικών ουσιών: βουτορφανόλη, βουπρενορφίνη, μορφίνη και πεθιδίνη.
                                 Συζήτηση των ειδικών πλεονεκτημάτων: μ-αγωνιστής των υποδοχέων των οπιοειδών. Η ενεργοποίηση του μ-υποδοχέα των οπιοειδών έχει ως αποτέλεσμα την καλύτερη αναλγησία από τους κ-αγωνιστές των υποδοχέων των οπιοειδών, όπως η βουτορφανόλη. Πολύ βραχεία διάρκεια δράσης λόγω ταχέος μεταβολισμού και αποβολής. Η φαιντανύλη είναι το μόνο οπιοειδές για χρήση σε άλογα που προσφέρεται για έγχυση και διαδερμική χορήγηση με patch. Πολύ αποτελεσματικό για την αντιμετώπιση του πόνου.
                              
                           
                                 Μορφίνη
                              
                              
                                 Σκοπός: αναλγησία.
                                 Προσδιορισμός εναλλακτικών ουσιών: βουτορφανόλη, βουπρενορφίνη, πεθιδίνη και φαιντανύλη.
                                 Συζήτηση των ειδικών πλεονεκτημάτων: πλήρης αγωνιστής των μ-υποδοχέων των οπιοειδών αναλγητικών. Η ενεργοποίηση του μ-υποδοχέα των οπιοειδών έχει ως αποτέλεσμα την καλύτερη αναλγησία. Χρησιμοποιείται με ηρεμηστικά για καταστολή και για επισκληρίδιο αναισθησία. Αναλγητικό μέσης διάρκειας δράσης. Η μορφίνη είναι ο μ-αγωνιστής των υποδοχέων των οπιοειδών με τα καλύτερα χαρακτηριστικά διαλυτότητας για επισκληρίδιο χορήγηση. Προσφέρει αναλγησία με μακρά διάρκεια δράσης με λίγα συστημικά αποτελέσματα διά της οδού αυτής. Η τεχνική αυτή χρησιμοποιείται ευρέως στη σύγχρονη κτηνιατρική για την αντιμετώπιση του σοβαρού περιεγχειρητικού και του χρόνιου πόνου.
                              
                           
                                 Πεθιδίνη
                              
                              
                                 Σκοπός: αναλγησία.
                                 Προσδιορισμός εναλλακτικών ουσιών: βουτορφανόλη, βουπρενορφίνη, μορφίνη και φαιντανύλη.
                                 Συζήτηση των ειδικών πλεονεκτημάτων: αγωνιστής των υποδοχέων των μ-οπιοειδών αναλγητικών, περίπου 10 φορές λιγότερο δραστική από τη μορφίνη. Οπιοειδές βραχείας διάρκειας δράσης που έχει αποδειχθεί αποτελεσματικό για την αντιμετώπιση του σπασμώδους κολικού των αλόγων. Το μόνο οπιοειδές με σπασμολυτικές ιδιότητες. Περισσότερη νάρκωση και μικρότερη πιθανότητα διέγερσης από άλλα οπιοειδή σε άλογα.
                              
                           
                                 
                                    Μυοχαλαρωτικά και συναφή
                                 
                              
                              
                                 Ατρακούριο
                              
                              
                                 Σκοπός: μυοχάλαση κατά την αναισθησία.
                                 Προσδιορισμός εναλλακτικών ουσιών: γουαιφαινεσίνη.
                                 Συζήτηση των ειδικών πλεονεκτημάτων: μη αποπολωτικός νευρομυικός αποκλειστής. Οι νευρομυικοί αποκλειστές χρησιμοποιούνται ιδίως σε εγχειρήσεις των οφθαλμών και της εν τω βάθει κοιλιακής χώρας. Απαιτείται εδροφόνιο για την αναστροφή. Για το ατρακούριο και το εδροφόνιο υπάρχουν τα πιο εκτεταμένα κλινικά υποστηρικτικά στοιχεία.
                              
                           
                                 Εδροφόνιο
                              
                              
                                 Σκοπός: αναστροφή της μυοχάλασης από ατρακούριο.
                                 Προσδιορισμός εναλλακτικών ουσιών: δεν προσδιορίζεται καμία.
                                 Συζήτηση των ειδικών πλεονεκτημάτων: αναστολέας της χολινεστεράσης, απαραίτητος για την αναστροφή του νευρομυικού αποκλεισμού. Το εδροφόνιο έχει τις λιγότερες παρενέργειες από όλους τους αναστολείς της χολινεστεράσης στα άλογα.
                              
                           
                                 Γουαϊφενεζίνη
                              
                              
                                 Σκοπός: μυοχάλαση κατά την αναισθησία.
                                 Προσδιορισμός εναλλακτικών ουσιών: ατρακούριο.
                                 Συζήτηση των ειδικών πλεονεκτημάτων: απαραίτητη εναλλακτική λύση στην αγωγή με α-2/κεταμίνη σε άλογα στα οποία αντενδείκνυται η χορήγηση παραγόντων α-2 και κεταμίνης, όπως και σε άλογα που δεν ανταποκρίνονται σε αυτούς τους παράγοντες ή σε άλογα που έχουν παρουσιάσει ανεπιθύμητες ενέργειες σε προηγούμενη χορήγηση. Πολύτιμη σε συνδυασμό με την κεταμίνη και με παράγοντες α-2 για εξαιρετικά ασφαλή αναισθησία στο ύπαιθρο για την οποία δεν έχουν αναπτυχθεί αποτελεσματικές εναλλακτικές ενδοφλέβιες τεχνικές.
                              
                           
                                 
                                    Εισπνεόμενα αναισθητικά
                                 
                              
                              
                                 Σεβοφλουράνιο
                              
                              
                                 Σκοπός: αναισθησία δι’ εισπνοής για άλογα με κατάγματα στα άκρα και άλλες ορθοπεδικές κακώσεις και εισαγωγή πουλαριών στην αναισθησία με μάσκα.
                                 Προσδιορισμός εναλλακτικών ουσιών: ισοφλουράνη.
                                 Συζήτηση των ειδικών πλεονεκτημάτων: το σεβοφλουράνιο είναι πτητικό αναισθητικό με ελάχιστο μεταβολισμό και ταχεία αποβολή. Αν και υπάρχει ανώτατο όριο καταλοίπων στην ΕΕ για το ισοφλουράνιο, το ισοφλουράνιο δεν ενδείκνυται για όλες τις περιπτώσεις αναισθησίας ιπποειδών λόγω των χαρακτηριστικών ανάνηψης, όπου λόγω της διέγερσης τα άλογα κινδυνεύουν να σπάσουν κάποιο πόδι. Το σεβοφλουράνιο είναι απαραίτητο σε ορισμένες εγχειρήσεις ιπποειδών όπου η ομαλή ανάνηψη έχει ζωτική σημασία, καθώς έχει αποδειχθεί ότι προκαλεί πιο ομαλή και ελεγχόμενη ανάνηψη στα άλογα. Επομένως, προτιμάται από το ισοφλουράνιο για άλογα με κατάγματα στα άκρα και άλλες ορθοπεδικές κακώσεις. Επιπλέον, το σεβοφλουράνιο είναι απαραίτητο για την εισαγωγή πουλαριών στην αναισθησία με μάσκα, καθώς δεν είναι καθόλου ερεθιστικό, σε αντίθεση με το ισοφλουράνιο που είναι ερεθιστικό και, κατά συνέπεια, προκαλεί βήχα και καταστολή της αναπνοής.
                              
                           
                                 
                                    Τοπική αναισθησία
                                 
                              
                              
                                 Βουπιβακαΐνη
                              
                              
                                 Σκοπός: τοπική αναισθησία.
                                 Προσδιορισμός εναλλακτικών ουσιών: λιδοκαΐνη.
                                 Συζήτηση των ειδικών πλεονεκτημάτων: τοπικό αναισθητικό με μακρά διάρκεια δράσης. Η μακρά διάρκεια δράσης απαιτείται για την περιεγχειρητική αναλγησία και την αντιμετώπιση του χρόνιου σοβαρού πόνου όπως η φλεγμονή προσοπλίου. Η βουπιβακαΐνη είναι τοπικό αναισθητικό με μακρότερη διάρκεια δράσης από τη λιδοκαΐνη που χρησιμοποιείται συνήθως. Η χορήγηση μόνο λιδοκαΐνης προσφέρει περίπου μία ώρα τοπικής αναισθησίας. Η προσθήκη αδρεναλίνης μπορεί να παρατείνει το αποτέλεσμα στις δύο ώρες, αλλά υπάρχει κίνδυνος να διακοπεί η τοπική παροχή αίματος, επομένως ο συνδυασμός αυτός δεν ενδείκνυται για αρκετές παθήσεις. Η βουπιβακαΐνη εξασφαλίζει τέσσερις έως έξι ώρες τοπικής αναισθησίας και επομένως είναι πολύ πιο κατάλληλη για τη μετεγχειρητική αναλγησία και για την αντιμετώπιση της φλεγμονής προσοπλίου, επειδή συχνά αρκεί μία μόνο ένεση. Αυτό είναι πολύ σημαντικό για λόγους καλής μεταχείρισης των ζώων έναντι των επαναλαμβανόμενων ενέσεων λιδοκαΐνης κάθε ώρα. Συνεπώς, τα τοπικά αναισθητικά με μικρότερη διάρκεια δράσης δεν είναι κατάλληλα για τα παραπάνω, επειδή απαιτούνται συχνές επαναλαμβανόμενες ενέσεις με συνακόλουθο αυξημένο κίνδυνο ανεπιθύμητων ενεργειών, το οποίο είναι απαράδεκτο για λόγους καλής μεταχείρισης των ζώων.
                              
                           
                                 Οξυβουπροκαΐνη
                              
                              
                                 Σκοπός: τοπική αναισθησία για χρήση στους οφθαλμούς.
                                 Προσδιορισμός εναλλακτικών ουσιών: δεν προσδιορίζεται καμία.
                                 Συζήτηση των ειδικών πλεονεκτημάτων: ευρύτατη κλινική εμπειρία με την οξυβουπροκαΐνη σε σύγκριση με άλλες πιθανές υποψήφιες απαραίτητες ουσίες.
                              
                           
                                 Πριλοκαΐνη
                              
                              
                                 Σκοπός: τοπική αναισθησία πριν από ενδοφλέβιο καθετηριασμό.
                                 Προσδιορισμός εναλλακτικών ουσιών: δεν προσδιορίζεται καμία.
                                 Συζήτηση των ειδικών πλεονεκτημάτων: σε ειδικά παρασκευάσματα (ευτηκτικό μείγμα τοπικών αναισθητικών) για τοπική εφαρμογή στο δέρμα όπου απορροφάται ενδοδερμικά σε 40 λεπτά. Χρησιμοποιείται για να διευκολυνθεί ο ενδοφλέβιος καθετηριασμός, ιδίως σε πουλάρια.
                              
                           
                                 
                                    Αντιφλεγμονώδεις ουσίες
                                 
                              
                           
                                 
                                    Κορτικοστεροειδή
                                 
                              
                              
                                 Ακετονίδιο της τριαμσινολόνης
                              
                              
                                 Σκοπός: ενδοαρθρικά χορηγούμενο φάρμακο για εκφυλιστική αρθρίτιδα και οστεοαρθρίτιδα.
                                 Προσδιορισμός εναλλακτικών ουσιών: μεθυλοπρεδνιζολόνη.
                                 Συζήτηση των ειδικών πλεονεκτημάτων: διαφορετικά κυτταρικά και βιοσυνθετικά αποτελέσματα από τη μεθυλοπρεδνιζολόνη, η οποία είναι το εναλλακτικό ενδοαρθρικά χορηγούμενο κορτικοστεροειδές· η τριαμσινολόνη είναι χρονδροπροστατευτικό και προάγει την αποκατάσταση των χόνδρων. Είναι πιο αποτελεσματικό από τις συστηματικά χορηγούμενες αγωγές (μη στεροειδή αντιφλεγμονώδη και θειική χονδροϊτίνη) και από άλλες (μη κορτικοστεροειδείς) ενδοαρθρικά χορηγούμενες αγωγές για την αντιμετώπιση των φλεγμονών των αρθρώσεων, του πόνου και της χολότητας στις οξείες και χρόνιες νόσους των αρθρώσεων, ιδιαίτερα την εκφυλιστική αρθρίτιδα και την οστεοαρθρίτιδα. Αποτελεί τη μοναδική αποτελεσματική μη χειρουργική αγωγή των υποχόνδριων οστικών κύστεων.
                              
                           
                                 Φλουμεθαζόνη
                              
                              
                                 Σκοπός: βραχείας διάρκειας συστηματική αγωγή με κορτικοστεροειδή, συμπεριλαμβανομένης της αντιμετώπισης του σοκ, των φλεγμονών και των αλλεργιών.
                                 Προσδιορισμός εναλλακτικών ουσιών: δεξαμεθαζόνη, πρεδνιζολόνη.
                                 Συζήτηση των ειδικών πλεονεκτημάτων: διαφορετικά κλινικά αποτελέσματα από εναλλακτικές αγωγές με ταχεία έναρξη των αποτελεσμάτων, μεγαλύτερη διάρκεια και μεγαλύτερη αποτελεσματικότητα. Διαφορετικός τρόπος δράσης από τις εναλλακτικές αγωγές (μηδαμινή δραστηριότητα αλατοκορτικοειδών).
                              
                           
                                 
                                    Αντιενδοτοξίνες
                                 
                              
                              
                                 Πεντοξιφυλλίνη
                              
                              
                                 Σκοπός: συστηματική και από του στόματος αντιμετώπιση της ενδοτοξιναιμίας. Φλεγμονή προσοπλίου.
                                 Προσδιορισμός εναλλακτικών ουσιών: φλουνιξίνη, ακεπρομαζίνη.
                                 Συζήτηση των ειδικών πλεονεκτημάτων:
                                 Ενδοτοξιναιμία: διαφορετικός τρόπος δράσης (αναστολέας της φωσφοδιεστεράσης: παράγωγο της μεθυλιωμένης ξανθίνης) και διαφορετικά αποτελέσματα από την εναλλακτική ουσία (φλουνιξίνη). Μειώνει την αποδέσμευση μέσω ενδοτοξινών προφλεγμονωδών κυτταροκινών και λευκοτριενίων από μακροφάγα και ουδετερόφιλα, μειώνει τη συστημική αντίδραση στις ενδοτοξίνες.
                                 Φλεγμονή προσοπλίου: διαφορετικός τρόπος δράσης όσον αφορά τη βελτίωση της αιματικής ροής προς το δάκτυλο σε σχέση με την εναλλακτική ουσία (ακεπρομαζίνη)· μειώνει την πηκτικότητα του αίματος και βελτιώνει την αιματική ροή προς το δάκτυλο.
                              
                           
                                 Πολυμυξίνη Β
                              
                              
                                 Σκοπός: συστηματική αγωγή κατά της ενδοτοξιναιμίας που συνοδεύεται από σοβαρούς κωλικούς και άλλες παθήσεις του γαστρεντερικού.
                                 Προσδιορισμός εναλλακτικών ουσιών: φλουξινίνη, υποσαλικυλικό βισμούθιο.
                                 Συζήτηση των ειδικών πλεονεκτημάτων: διαφορετικός τρόπος δράσης (παράγοντας δέσμευσης ενδοτοξινών) από τη συστηματικά χορηγούμενη εναλλακτική ουσία (φλουνιξίνη), καθώς ενεργεί νωρίτερα στην αλληλουχία αντιδράσεων που προκαλούν οι ενδοτοξίνες. Διαφορετικός μηχανισμός δέσμευσης, διαφορετική οδός χορήγησης και διαφορετική θέση δράσης από την από του στόματος χορηγούμενη εναλλακτική ουσία βισμούθιο. Συμβάλλει στην πρόληψη της έναρξης της αλληλουχίας φλεγμονοδών αντιδράσεων που προκαλεί η δέσμευση ενδοτοξινών και στην πρόληψη της δέσμευσης με τους υποδοχείς τύπου Toll.
                              
                           
                                 
                                    Φάρμακα παθήσεων του καρδιαγγειακού συστήματος
                                 
                              
                           
                                  
                              
                              
                                 Αμιωδαρόνη
                              
                              
                                 Σκοπός: αντιαρρυθμικό, συστηματική και από του στόματος θεραπεία της κολπικής μαρμαρυγής, των υπερκοιλιακών και των κοιλιακών ταχυκαρδιών.
                                 Προσδιορισμός εναλλακτικών ουσιών: θειική κινιδίνη, προκαϊναμίδη, προπανολόλη.
                                 Συζήτηση των ειδικών πλεονεκτημάτων: διαφορετικός τρόπος δράσης από τις εναλλακτικές ουσίες (αντιαρρυθμικό τάξης ΙΙΙ). Υπάρχουν νέα στοιχεία που αποδεικνύουν ότι η αμιωδαρόνη είναι αποτελεσματική και ασφαλής σε περίπτωση κολπικής μαρμαρυγής και καλύτερη από την εναλαλγική ουσία θειική κινιδίνη· είναι αποτελεσματική για διάφορους τύπους αρρυθμιών συμπεριλαμβανομένων των κοιλιακών αρρυθμιών.
                              
                           
                                 Αλλοπουρινόλη
                              
                              
                                 Σκοπός: αντιμετώπιση της νεογνικής ισχαιμίας – σύνδρομο επαναιμάτωσης.
                                 Προσδιορισμός εναλλακτικών ουσιών: βιταμίνη Ε.
                                 Συζήτηση των ειδικών πλεονεκτημάτων: διαφορετικός τρόπος δράσης από την εναλλακτική ουσία για το σύνδρομο επαναιμάτωσης· η αλλοπουρινόλη είναι αναστολέας της ξανθινοξειδάσης, που αναστέλλει την παραγωγή ελεύθερων ριζών κατά την επαναιμάτωση που ακολουθεί την ισχαιμία.
                              
                           
                                 Βασοπρεσίνη
                              
                              
                                 Σκοπός: αντιμετώπιση του κυκλοφορικού collapsus στα πουλάρια και στα ενήλικα ιπποειδή.
                                 Προσδιορισμός εναλλακτικών ουσιών: dοπαμίνη/δοβουταμίνη Επινεφρίνη.
                                 Συζήτηση των ειδικών πλεονεκτημάτων: ειδικός αγωνιστής που δρα μέσω των υποδοχέων V1. Έχει διαφορετικό τρόπο δράσης από άλλες εγκεκριμένες ουσίες που ρυθμίζουν την αρτηριακή πίεση: επινεφρίνη (αγωνιστής των αδρενεργικών υποδοχέων) και δοπαμίνη/δοβουταμίνη (υποδοχείς D1-5 που ρυθμίζουν την καρδιακή παροχή και τον τόνο των αιμοφόρων αγγείων). Χρησιμοποιείται σε περιπτώσεις που η δοπαμίνη/δομπουταμίνη και η επινεφρίνη δεν αποφέρουν αποτελέσματα και απαιτείται εναλλακτική φαρμακευτική προσέγγιση.
                              
                           
                                 Διγοξίνη
                              
                              
                                 Σκοπός: θεραπεία της καρδιακής ανεπάρκειας.
                                 Προσδιορισμός εναλλακτικών ουσιών: δεν προσδιορίζεται καμία.
                                 Συζήτηση των ειδικών πλεονεκτημάτων: επιπλέον, η διγοξίνη είναι η μόνη αγωγή για τις παρενέργειες της αγωγής με κινιδίνη.
                              
                           
                                 Θειική κινιδίνη και γλυκονική κινιδίνη
                              
                              
                                 Σκοπός: θεραπεία των καρδιακών αρρυθμιών.
                                 Προσδιορισμός εναλλακτικών ουσιών: προκαϊναμίδη, προπανολόλη.
                                 Συζήτηση των ειδικών πλεονεκτημάτων: αντιαρρυθμικό. Χρησιμοποιείται σπάνια, αλλά αποτελεί σημαντική θεραπευτική επιλογή. Απαιτείται διαφορετικός τρόπος αντιμετώπισης ανάλογα με τον τύπο της αρρυθμίας. Θεραπεία εκλογής για την κολπική μαρμαρυγή.
                              
                           
                                 Προκαϊναμίδη
                              
                              
                                 Σκοπός: θεραπεία των καρδιακών αρρυθμιών.
                                 Προσδιορισμός εναλλακτικών ουσιών: θειική κινιδίνη και γλυκονική κινιδίνη, προπανόλη.
                                 Συζήτηση των ειδικών πλεονεκτημάτων: αντιαρρυθμικό. Χρησιμοποιείται σπάνια, αλλά αποτελεί σημαντική θεραπευτική επιλογή. Απαιτείται διαφορετικός τρόπος αντιμετώπισης ανάλογα με τον τύπο της αρρυθμίας.
                              
                           
                                 Προπρανολόλη
                              
                              
                                 Σκοπός: θεραπεία των καρδιακών αρρυθμιών.
                                 Προσδιορισμός εναλλακτικών ουσιών: θειική κινιδίνη και γλυκονική κινιδίνη, προκαϊναμίδη.
                                 Συζήτηση των ειδικών πλεονεκτημάτων: αντιυπερτασικό, που χρησιμοποιείται επειδή παρουσιάζει και κάποια αντιαρρυθμική δράση.Χρησιμοποιείται σπάνια, αλλά αποτελεί σημαντική θεραπευτική επιλογή. Λόγω της διαφορετικής παθοφυσιολογίας των αρρυθμιών είναι αναγκαίο να υπάρχουν φάρμακα διαφόρων τρόπων δράσης για την αντιμετώπιση της εκάστοτε συγκεκριμένης πάθησης. Τα φάρμακα αυτά συνήθως χορηγούνται εφάπαξ για να επαναφέρουν τον κανονικό ρυθμό, ενώ η δόση χρειάζεται να επαναληφθεί μόνον σε σπάνιες περιπτώσεις.
                              
                           
                                 
                                    Σπασμοί
                                 
                              
                           
                                  
                              
                              
                                 Φαινυτοΐνη
                              
                              
                                 Σκοπός: αντισπασμωδική θεραπεία για πουλάρια. Θεραπεία της ραβδομυόλυσης. Θεραπεία της νευρικής ακούσιας σύσπασης μιας ή και των δύο κνημών του αλόγου.
                                 Προσδιορισμός εναλλακτικών ουσιών: διαζεπάμη, πριμιδόνη, νατριούχος δαντρολένη (για τη ραβδομυόλυση).
                                 Συζήτηση των ειδικών πλεονεκτημάτων: απαραίτητο αντισπασμωδικό για πουλάρια. Η φαινυτοΐνη προστίθεται συνήθως στην αγωγή για τον έλεγχο των επιληπτικών κρίσεων, εάν δεν ελέγχονται με πριμιδόνη/φαινοβαρβιτάλη. Η φαινυτοΐνη είναι αναστολέας των διαύλων ασβεστίου και είναι χρήσιμη για τη θεραπεία υποτροπιαζουσών μορφών ραβδομυόλυσης.
                              
                           
                                 Πριμιδόνη
                              
                              
                                 Σκοπός: αντισπασμωδική θεραπεία για πουλάρια.
                                 Προσδιορισμός εναλλακτικών ουσιών: διαζεπάμη, φαινυτοΐνη.
                                 Συζήτηση των ειδικών πλεονεκτημάτων: η πριμιδόνη ενδείκνυται ως συνέχιση της αγωγής με διαζεπάμη ή ως εναλλακτική θεραπεία.
                              
                           
                                 
                                    Φαρμακα για το γαστρεντερικό σύστημα
                                 
                              
                           
                                  
                              
                              
                                 Βητανεχόλη
                              
                              
                                 Σκοπός: θεραπεία του ειλεού, θεραπεία της γαστροδωδεκαδακτυλικής στένωσης σε πουλάρια, θεραπεία επαναλαμβανόμενων μικρών ενσφηνώσεων στο κόλο σε ενήλικες.
                                 Προσδιορισμός εναλλακτικών ουσιών: μετοκλωπραμίδη, ερυθρομυκίνη.
                                 Συζήτηση των ειδικών πλεονεκτημάτων: η βητανεχόλη είναι αγωνιστής των μουσκαρινικών-χοληνεργικών υποδοχέων που διεγείρει τους υποδοχείς της ακετυλοχολίνης στους λείους μυς του γαστρεντερικού συστήματος, αναγκάζοντάς τους να συσπαστούν. Έχει αποδειχθεί ότι επιταχύνει την κένωση του στομάχου και τη διάβαση του τυφλού εντέρου. Τόσο η βητανεχόλη όσο και η μετοκλωπραμίδη έχουν αποδειχθεί ωφέλιμες για τη θεραπεία του μετεγχειρητικού ειλεού.
                              
                           
                                 Κωδεΐνη
                              
                              
                                 Σκοπός: αντιμετώπιση της διάρροιας.
                                 Προσδιορισμός εναλλακτικών ουσιών: υποσαλικυλικό βισμούθιο.
                                 Συζήτηση των ειδικών πλεονεκτημάτων: διαφορετικός τρόπος δράσης από το υποσαλικυλικό βισμούθιο. Οπιοειδής ρυθμιστής της κινητικότητας που δρα επί των οπιοιειδών μ-υποδοχέων στο έντερο και ο οποίος εξασφαλίζει αποτελεσματική αντιμετώπιση των συμπτωμάτων της μη λοιμώδους διάρροιας, ιδιαίτερα στα πουλάρια. Χρησιμοποιείται συχνά σε συνδυασμό με τη λοπεραμίδη. Η ομοιότητα του τρόπου δράσης με αυτόν της λοπεραμίδης έχει ως αποτέλεσμα τη συνέργεια.
                              
                           
                                 Λοπεραμίδη
                              
                              
                                 Σκοπός: αντιμετώπιση της διάρροιας στα πουλάρια.
                                 Προσδιορισμός εναλλακτικών ουσιών: υποσαλικυλικό βισμούθιο.
                                 Συζήτηση των ειδικών πλεονεκτημάτων:διαφορετικός τρόπος δράσης από το υποσαλικυλικό βισμούθιο. Οπιοειδής ρυθμιστής της κινητικότητας που δρα επί των οπιοιειδών μ-υποδοχέων στο έντερο και ο οποίος εξασφαλίζει αποτελεσματική αντιμετώπιση των συμπτωμάτων της μη λοιμώδους διάρροιας, ιδιαίτερα στα πουλάρια. Χρησιμοποιείται συχνά σε συνδυασμό με την κωδεΐνη. Η ομοιότητα του τρόπου δράσης με αυτόν της κωδεΐνης έχει ως αποτέλεσμα τη συνέργεια.
                              
                           
                                 Μετοκλωπραμίδη
                              
                              
                                 Σκοπός: θεραπεία μετεγχειρητικού ειλεού.
                                 Προσδιορισμός εναλλακτικών ουσιών: βητανεχόλη, ερυθρομυκίνη.
                                 Συζήτηση των ειδικών πλεονεκτημάτων: η μετοκλωπραμίδη είναι υποκατεστημένο βενζαμίδιο με αρκετούς μηχανισμούς δράσης: 1. είναι ανταγωνιστής των υποδοχέων της δοπαμίδης· 2. αυξάνει την απελευθέρωση ακετυλχολίνης από ενδοτοιχωματικούς χολινεργικούς νευρώνες και 3. δρα ως αναστολέας των αδρενεργικών υποδοχέων. Είναι αποτελεσματική για την αποκατάσταση του γαστρεντερικού συντονισμού μετεγχειρητικά και μειώνει τον συνολικό όγκο, τον ρυθμό και τη διάρκεια της γαστρικής παλινδρόμησης. Η μετοκλωπραμίδη είναι ευκινητικό φάρμακο, που δρα περισσότερο στον ανώτερο γαστρεντερικό σωλήνα. Τόσο η βητανεχόλη όσο και η μετοκλωπραμίδη έχουν αποδειχθεί ωφέλιμες για τη θεραπεία του μετεγχειρητικού ειλεού.
                              
                           
                                 Φαινοξυβενζαμίνη
                              
                              
                                 Σκοπός: αντιμετώπιση της διάρροιας· κολίτιδα.
                                 Προσδιορισμός εναλλακτικών ουσιών: υποσαλικυλικό βισμούθιο· φλουνιξίνη.
                                 Συζήτηση των ειδικών πλεονεκτημάτων: έχει διαφορετικό τρόπο δράσης (α-1 ανταγωνιστής και αντιεκκριτικός παράγοντας) σε σύγκριση με άλλες εγκεκριμένες θεραπείες και την κωδεϊνη. Χρήσιμο για την αντιμετώπιση των συμπτωμάτων της διάρροιας και της κολίτιδας.
                              
                           
                                 Βρωμιούχος προπανθελίνη
                              
                              
                                 Σκοπός: αντιπερισταλτικό.
                                 Προσδιορισμός εναλλακτικών ουσιών: ατροπίνη, λιδοκαΐνη από το ορθό σε διάλυμα για υποκλυσμό.
                                 Συζήτηση των ειδικών πλεονεκτημάτων: η βρωμιούχος προπανθελίνη είναι ένα συνθετικό τεταρτοταγές αμμωνιακό παράγωγο με αντιχολινεργική δράση που αναστέλλει τη γαστρεντερική κινητικότητα και τις συσπάσεις και μειώνει την έκκριση γαστρικού οξέος. αναστέλλει επίσης τη δράση της ακετυλοχολίνης στις μεταγαγγλιακές νευρικές απολήξεις του παρασυμπαθητικού νευρικού συστήματος. Έχει παρόμοια αποτελέσματα με την ατροπίνη, που όμως έχουν μεγαλύτερη διάρκεια (έξι ώρες). Η βρωμιούχος προπανθελίνη αποτελεί σημαντική επιλογή για τη μείωση των περισταλτικών κινήσεων ώστε να αποφευχθεί το σχίσιμο του ορθού κατά την ψηλάφηση του ορθού ή για τη διερεύνηση και θεραπεία πιθανού σχισίματος του ορθού όταν είναι δύσκολο να δράσει αποτελεσματικά ο υποκλυσμός με λιδοκαΐνη.
                              
                           
                                 Ρανιτιδίνη
                              
                              
                                 Σκοπός: προφύλαξη των νεογνών από γαστρικό έλκος.
                                 Προσδιορισμός εναλλακτικών ουσιών: ομεπραζόλη.
                                 Συζήτηση των ειδικών πλεονεκτημάτων: διαφορετικός τρόπος δράσης από την ομεπραζόλη. Η οδός χορήγησης (ενδοφλέβια) παρέχει πρόσθετο όφελος σε σχέση με άλλα φάρμακα κατά του έλκους που απαιτούν από του στόματος χορήγηση. Το ενδοφλέβιο σκεύασμα ρανιτιδίνης είναι απαραίτητο στα πουλάρια χωρίς γαστρεντερική κινητικότητα, τα οποία αποτελούν ομάδα υψηλού κινδύνου για έλκη.
                              
                           
                                 Σουκραλφάτη
                              
                              
                                 Σκοπός: προφύλαξη νεογνών από γαστρικό έλκος.
                                 Προσδιορισμός εναλλακτικών ουσιών: ομεπραζόλη.
                                 Συζήτηση των ειδικών πλεονεκτημάτων: διαφορετικός τρόπος δράσης από την ομεπραζόλη και πολύτιμη επιπρόσθετη προφύλαξη από το γαστρικό έλκος. Ο μοναδικός τρόπος δράσης (προσκόληση στους βλεννογόνους) έχει ως αποτέλεσμα τη σταθεροποίηση της σωματικής βλάβης.
                              
                           
                                 
                                    Ραβδομυόλυση
                                 
                              
                           
                                  
                              
                              
                                 Νατριούχος δαντρολένη
                              
                              
                                 Σκοπός: θεραπεία της ραβδομυόλυσης. Αντιμετώπιση της κακοήθους υπερπυρεξίας της αναισθησίας.
                                 Προσδιορισμός εναλλακτικών ουσιών: φαινυτοΐνη.
                                 Συζήτηση των ειδικών πλεονεκτημάτων: η δαντρολένη έχει μυοχαλαρωτική δράση επιδρώντας απευθείας στους μύες, καθώς αναστέλλει την απελευθέρωση ασβεστίου από το σαρκοπλασματικό δίκτυο και επομένως προκαλεί την αποσύζευξη της διέγερσης - συστολής. Τόσο η φαινυτοΐνη όσο και η νατριούχος δαντρολένη έχουν αποδειχθεί χρήσιμες στη θεραπεία της υποτροπιάζουσας ραβδομυόλυσης.
                              
                           
                                 
                                    Αντιμικροβιακά
                                 
                              
                           
                                 
                                    Λοιμώξεις από Klebsiella spp
                                 
                              
                              
                                 Τικαρκιλλίνη
                              
                              
                                 Σκοπός: Θεραπεία λοιμώξεων από Klebsiella spp.
                                 Προσδιορισμός εναλλακτικών ουσιών: δεν προσδιορίζεται καμία.
                                 Συζήτηση των ειδικών πλεονεκτημάτων: ειδικό αντιβιοτικό για λοιμώξεις από Klebsiella spp.
                              
                           
                                 
                                    Λοιμώξεις από Rhodococcus equi
                                    
                                 
                              
                              
                                 Αζιθρομυκίνη
                              
                              
                                 Σκοπός: θεραπεία λοιμώξεων από Rhodococcus equi.
                                 
                                 Προσδιορισμός εναλλακτικών ουσιών: ερυθρομυκίνη.
                                 Συζήτηση των ειδικών πλεονεκτημάτων: καθιερωμένη θεραπεία σε συνδυασμό με ριφαμπικίνη, καλύτερα ανεκτή από πουλάρια έναντι της ερυθρομυκίνης.
                              
                           
                                 Ριφαμπικίνη
                              
                              
                                 Σκοπός: θεραπεία λοιμώξεων από Rhodococcus equi.
                                 
                                 Προσδιορισμός εναλλακτικών ουσιών: δεν προσδιορίζεται καμία.
                                 Συζήτηση των ειδικών πλεονεκτημάτων: θεραπεία λοιμώξεων από Rhodococcus equi σε συνδυασμό με ερυθρομυκίνη ή με αζιθρομυκίνη. Θεραπεία εκλογής.
                              
                           
                                 
                                    Σηπτική αρθρίτιδα
                                 
                              
                              
                                 Αμικακίνη
                              
                              
                                 Σκοπός: θεραπεία σηπτικής αρθρίτιδας.
                                 Προσδιορισμός εναλλακτικών ουσιών: γενταμικίνη ή άλλες αμινογλυκοσίδες.
                                 Συζήτηση των ειδικών πλεονεκτημάτων: καλύτερα ανεκτή από πουλάρια έναντι της γενταμικίνης ή άλλων αμινογλυκοσιδών.
                              
                           
                                 
                                    Φάρμακα του αναπνευστικού συστήματος
                                 
                              
                           
                                  
                              
                              
                                 Αμβροξόλη
                              
                              
                                 Σκοπός: διέγερση του επιφανειοδραστικού παράγοντα σε πρόωρα πουλάρια.
                                 Προσδιορισμός εναλλακτικών ουσιών: δεν προσδιορίζεται καμία.
                                 Συζήτηση των ειδικών πλεονεκτημάτων: δεν υπάρχουν εναλλακτικές ουσίες.
                              
                           
                                 Βουδεσονίδη
                              
                              
                                 Σκοπός: εισπνεόμενο κορτικοστεροειδές για την αντιμετώπιση αλλεργικής πνευμονικής νόσου.
                                 Προσδιορισμός εναλλακτικών ουσιών: βεκλομεθαζόνη.
                                 Συζήτηση των ειδικών πλεονεκτημάτων: η θεραπεία με εισπεόμενα κορτικοστεροειδή προκαλεί μικρότερη καταστολή του φλοιού των επινεφριδίων, με ταχύτερη επιστροφή στην ομαλή λειτουργία μετά την ολοκλήρωση της αγωγής και λιγότερες συστημικές παρενέργειες σε σύγκριση με τα συστηματικώς χορηγούμενα κορτικοστεροειδή λόγω περιορισμένης συστημικής απορρόφησης. Η εισπνοή επιτρέπει τη μείωση των δόσεων και την τοπική παροχή υψηλών συγκεντρώσεων δραστικής ουσίας και, επομένως, συνεπάγεται μεγαλύτερη αποτελεσματικότητα. Η ουσία είναι ιδιαίτερα χρήσιμη για την αντιμετώπιση της ήπιας έως μέτριας μορφής της νόσου και για μακροχρόνια συντηρητική αγωγή. Απαιτούνται πρόσθετες ουσίες με μεγαλύτερη ισχύ και διαφορετικές διάρκειες δράσης από τη βεκλομεθαζόνη για την τιτλοδότηση της δόσης με βάση την κλινική απόκριση και για την επίτευξη αντιμετώπισης της νόσου. Η ισχύς της βουδεσονίδης που κυμαίνεται μεταξύ της ισχύος της βεκλομεθαζόνης και της φλουτικαζόνης.
                              
                           
                                 Φλουτικαζόνη
                              
                              
                                 Σκοπός: εισπνεόμενο κορτικοστεροειδές για την αντιμετώπιση αλλεργικής πνευμονικής νόσου.
                                 Προσδιορισμός εναλλακτικών ουσιών: βεκλομεθαζόνη.
                                 Συζήτηση των ειδικών πλεονεκτημάτων: η θεραπεία με εισπεόμενα κορτικοστεροειδή προκαλεί μικρότερη καταστολή του φλοιού των επινεφριδίων, με ταχύτερη επιστροφή στην ομαλή λειτουργία μετά την ολοκλήρωση της αγωγής και λιγότερες συστημικές παρενέργειες σε σύγκριση με τα συστηματικά χορηγούμενα κορτικοστεροειδή λόγω περιορισμένης συστημικής απορρόφησης. Η εισπνοή επιτρέπει τημείωση δόσεων και την τοπική παροχή υψηλών συγκεντρώσεων δραστικής ουσίας και, επομένως, συνεπάγεται μεγαλύτερη αποτελεσματικότητα. Η ουσία είναι ιδιαίτερα χρήσιμη για την αντιμετώπιση της ήπιας έως μέτριας μορφής της νόσου και για μακροχρόνια συντηρητική αγωγή. Απαιτούνται επιπρόσθετες ουσίες με μεγαλύτερη ισχύ και διαφορετικές διάρκειες αποτελέσματος από τη βεκλομεθαζόνη για την τιτλοδότηση της δόσης με βάση την κλινική απόκριση και την επίτευξη βέλτισης αντιμετώπισης της νόσου. Η φλουτικαζόνη είναι 50 % ισχυρότερη από τη βεκλομεθαζόνη και έχει μεγαλύτερη ημιζωή (6 ώρες έναντι 2,8 ωρών), παρέχοντας, έτσι, πρόσθετο όφελος για σοβαρές περιπτώσεις ή περιπτώσεις που δεν ανταποκρίνονται στη φαρμακευτική αγωγή.
                              
                           
                                 Ιπρατρόπιο βρωμιούχο
                              
                              
                                 Σκοπός: βρογχοδιαστολή.
                                 Προσδιορισμός εναλλακτικών ουσιών: δεν προσδιορίζεται καμία.
                                 Συζήτηση των ειδικών πλεονεκτημάτων: αντιχολινεργική δράση. Απαραίτητο ως θεραπευτική επιλογή, καθώς σε μερικές περιπτώσεις είναι πιο αποτελεσματικό από τους β-αγωνιστές.
                              
                           
                                 Οξυμεταζολίνη
                              
                              
                                 Σκοπός: ρεραπεία του οιδήματος του ρινικού βλεννογόνου.
                                 Προσδιορισμός εναλλακτικών ουσιών: φαινυλεφρίνη.
                                 Συζήτηση των ειδικών πλεονεκτημάτων: Αγωνιστής των α-αδρενεργικών υποδοχέων με ισχυρή αγγειοσυσταλτική δράση που χρησιμοποιείται κατά προτίμηση αντί της φαινυλεφρίνης επειδή έχει πιο μακρόχρονη δράση.
                              
                           
                                 
                                    Φάρμακα κατά των πρωτόζωων
                                 
                              
                           
                                  
                              
                              
                                 Ισομεταμίδιο
                              
                              
                                 Σκοπός: θεραπεία της πρωτοζωικής εγκεφαλομυελίτιδας των ιπποειδών.
                                 Προσδιορισμός εναλλακτικών ουσιών: πυριμεθαμίνη.
                                 Συζήτηση των ειδικών πλεονεκτημάτων: μερικές φορές η νόσος δεν θεραπεύεται με πυριμεθαμίνη, επομένως πρέπει να υπάρχει εναλλακτική θεραπεία.
                              
                           
                                 Ποναζουρίλη
                              
                              
                                 Σκοπός: θεραπεία της πρωτοζωικής μυελίτιδας των ιπποειδών (Sarcocystis neurona).
                                 Προσδιορισμός εναλλακτικών ουσιών: ισομεταμίδιο, πυριμεθαμίνη.
                                 Συζήτηση των ειδικών πλεονεκτημάτων: διαφορετικός τρόπος δράσης σε σύγκριση με άλλες εγκεκριμένες ουσίες, χρήσιμη ως εναλλακτική θεραπεία όταν η νόσος είναι ανθεκτική σε άλλες θεραπείες. Μειωμένη επίπτωση των παρενεργειών (διάρροια) σε σύγκριση με τις θεραπείες με πυριμεθαμίνη/σουλφοναμίδη. Αυξημένη κλινική αποτελεσματικότητα σε σύγκκριση με τις ουσίες ισομεταμίδιο και πυριμεθαμίνη.
                              
                           
                                 Πυριμεθαμίνη
                              
                              
                                 Σκοπός: θεραπεία της πρωτοζωικής εγκεφαλομυελίτιδας των ιπποειδών.
                                 Προσδιορισμός εναλλακτικών ουσιών: ισομεταμίδιο.
                                 Συζήτηση των ειδικών πλεονεκτημάτων: ποσοστό επιτυχίας τουλάχιστον 75 % όταν χρησιμοποιείται σε συνδυασμό με σουλφαδιαζίνη-σουλφοναμίδη.
                              
                           
                                 
                                    Οφθαλμολογικά φάρμακα
                                 
                              
                           
                                 
                                    Κερατίτιδες
                                 
                              
                              
                                 Ακυκλοβίρη
                              
                              
                                 Σκοπός: θεραπεία κερατίτιδας (ιοστατικό). Τοπική χρήση.
                                 Προσδιορισμός εναλλακτικών ουσιών: ιδοξουριδίνη.
                                 Συζήτηση των ειδικών πλεονεκτημάτων: τόσο η ακυκλοβίρη όσο και η ιδοξουριδίνη έχουν αποδειχθεί εξίσου αποτελεσματικές στη θεραπεία της ερπητικής κερατίτιδας.
                              
                           
                                 Ιδοξουριδίνη
                              
                              
                                 Σκοπός: θεραπεία κερατίτιδας (ιοστατικό). Τοπική χρήση.
                                 Προσδιορισμός εναλλακτικών ουσιών: ακυκλοβίρη.
                                 Συζήτηση των ειδικών πλεονεκτημάτων: τόσο η ακυκλοβίρη όσο και η ιδοξουριδίνη έχουν αποδειχθεί εξίσου αποτελεσματικές στη θεραπεία της ερπητικής κερατίτιδας.
                              
                           
                                 
                                    Γλαύκωμα
                                 
                              
                              
                                 Φαινυλεφρίνη
                              
                              
                                 Σκοπός: θεραπεία γλαυκώματος, επιφοράς, οιδήματος του ρινικού βλεννογόνου και σπληνικού εμφράκτου.
                                 Προσδιορισμός εναλλακτικών ουσιών: τροπικαμίδη (για το γλαύκωμα), διαφορετικά δεν προσδιορίζεται καμία.
                                 Συζήτηση των ειδικών πλεονεκτημάτων: τόσο η φαινυλεφρίνη όσο και η τροπικαμίδη έχουν αποδειχθεί εξίσου αποτελεσματικές στη θεραπεία του γλαυκώματος.
                              
                           
                                 Τροπικαμίδη
                              
                              
                                 Σκοπός: θεραπεία γλαυκώματος. Τοπική χρήση.
                                 Προσδιορισμός εναλλακτικών ουσιών: φαινυλεφρίνη.
                                 Συζήτηση των ειδικών πλεονεκτημάτων: τόσο η φαινυλεφρίνη όσο και η τροπικαμίδη έχουν αποδειχθεί εξίσου αποτελεσματικές στη θεραπεία του γλαυκώματος.
                              
                           
                                 Δορζολαμίδη
                              
                              
                                 Σκοπός: θεραπεία γλαυκώματος. Τοπική χρήση.
                                 Προσδιορισμός εναλλακτικών ουσιών: λατανοπρόστη, μηλεϊνική τιμολόλη.
                                 Συζήτηση των ειδικών πλεονεκτημάτων: ο συγκεκριμένος τρόπος δράσης της ως αναστολέα της καρβονικής ανυδράσης. Σημαντική θεραπευτική επιλογή.
                              
                           
                                 Λατανοπρόστη
                              
                              
                                 Σκοπός: θεραπεία γλαυκώματος. Τοπική χρήση.
                                 Προσδιορισμός εναλλακτικών ουσιών: δορζολαμίδη, μηλεϊνική τιμολόλη.
                                 Συζήτηση των ειδικών πλεονεκτημάτων: ο συγκεκριμένος τρόπος δράσης της ως F2α-αναλόγου της προσταγλανδίνης. Σημαντική θεραπευτική επιλογή.
                              
                           
                                 Μηλεϊνική τιμολόλη
                              
                              
                                 Σκοπός: θεραπεία γλαυκώματος. Τοπική χρήση.
                                 Προσδιορισμός εναλλακτικών ουσιών: δορζολαμίδη, λατανοπρόστη.
                                 Συζήτηση των ειδικών πλεονεκτημάτων: ο συγκεκριμένος τρόπος δράσης της ως μη επιλεκτικός αναστολέας των β-αδρενεργικών υποδοχέων προκαλεί αγγειοσυστολή, η οποία με τη σειρά της προκαλεί τη μείωση του υδατοειδούς. Σημαντική θεραπευτική επιλογή.
                              
                           
                                 Κυκλοσπορίνη A
                              
                              
                                 Σκοπός: ανοσοκαταστολέας που χρησιμοποιείται για τη θεραπεία αυτοάνοσων νοσημάτων του οφθαλμού.
                                 Προσδιορισμός εναλλακτικών ουσιών: δεν προσδιορίζεται καμία.
                                 Συζήτηση των ειδικών πλεονεκτημάτων: δεν υπάρχουν εναλλακτικές ουσίες.
                              
                           
                                 Κετορολάκη
                              
                              
                                 Σκοπός: θεραπεία πόνου και φλεγμονής του οφθαλμού. Μη στεροειδές αντιφλεγμονώδες φάρμακο, σε σταγόνες για τα μάτια, για τοπική χρήση.
                                 Προσδιορισμός εναλλακτικών ουσιών: δεν προσδιορίζεται καμία.
                                 Συζήτηση των ειδικών πλεονεκτημάτων: ευρύτατη κλινική εμπειρία με την κετορολάκη σε σύγκριση με άλλες πιθανές υποψήφιες απαραίτητες ουσίες.
                              
                           
                                 Οφλοξασίνη
                              
                              
                                 Σκοπός: θεραπεία λοιμώξεων των οφθαλμών που είναι ανθεκτικές στη θεραπεία με συνήθη οφθαλμικά αντιβιοτικά.
                                 Προσδιορισμός εναλλακτικών ουσιών: δεν προσδιορίζεται καμία.
                                 Συζήτηση των ειδικών πλεονεκτημάτων: ευρύτατη κλινική εμπειρία με την οφλοξασίνη σε σύγκριση με άλλες πιθανές υποψήφιες απαραίτητες ουσίες. Σε σύγκριση με τα συνήθη οφθαλμικά αντιβιοτικά, η οφλοξασίνη πρέπει να χρησιμοποιείται μόνον ως εφεδρικό αντιβιοτικό σε μεμονωμένες περιπτώσεις.
                              
                           
                                 Φλουορεσκεΐνη
                              
                              
                                 Σκοπός: διαγνωστικό εργαλείο για έλκη του κερατοειδούς, τοπική χρήση.
                                 Προσδιορισμός εναλλακτικών ουσιών: ερυθρό της Βεγγάλης.
                                 Συζήτηση των ειδικών πλεονεκτημάτων: το ερυθρό της Βεγγάλης έχει κάποια αντιιική δράση, ενώ η φλουορεσκεΐνη δεν έχει σημαντική δράση στην ιική αντιγραφή. Επομένως, η διαγνωστική χρήση του ερυθρού της Βεγγάλης πριν από την ιική καλλιέργεια μπορεί να παρεμποδίσει ένα θετικό αποτέλεσμα. Επομένως, όταν πρόκειται να γίνει ιική καλλιέργεια, η φλουορεσκεΐνη είναι το διαγνωστικό εργαλείο πρώτης εκλογής.
                              
                           
                                 Ερυθρό της Βεγγάλης
                              
                              
                                 Σκοπός: διαγνωστικό εργαλείο για πρώιμη βλάβη του κερατοειδούς, τοπική χρήση.
                                 Προσδιορισμός εναλλακτικών ουσιών: φλουορεσκεΐνη.
                                 Συζήτηση των ειδικών πλεονεκτημάτων: το ερυθρό της Βεγγάλης είναι το διαγνωστικό εργαλείο πρώτης εκλογής για τη διάγνωση πολύ πρώιμης βλάβης του κερατοειδούς.
                              
                           
                                 
                                    Υπερλιπιδαιμία
                                 
                              
                           
                                  
                              
                              
                                 Ινσουλίνη
                              
                              
                                 Σκοπός: θεραπεία της υπερλιπιδαιμίας, χρησιμοποιείται σε συνδυασμό με θεραπεία για τον έλεγχο της γλυκόζης, διάγνωση διαταραχών του μεταβολισμού.
                                 Προσδιορισμός εναλλακτικών ουσιών: δεν προσδιορίζεται καμία.
                                 Συζήτηση των ειδικών πλεονεκτημάτων: δεν υπάρχουν εναλλακτικές ουσίες.
                              
                           
                                 
                                    Μυκητιακές λοιμώξεις
                                 
                              
                           
                                  
                              
                              
                                 Γκρισεοφουλβίνη
                              
                              
                                 Σκοπός: συστηματική αντιμυκητιακή χρήση. Θεραπεία τριχοφυτίας.
                                 Προσδιορισμός εναλλακτικών ουσιών: δεν προσδιορίζεται καμία.
                                 Συζήτηση των ειδικών πλεονεκτημάτων: η γκρισεοφουλβίνη χορηγούμενη από του στόματος έχει αποτελεσματική δράση κατά των τριχοφύτων, των μικροσπόρων και των επιδερμοφύτων.
                              
                           
                                 Κετοκοναζόλη
                              
                              
                                 Σκοπός: συστηματική αντιμυκητιακή χρήση. Θεραπεία της μυκητιασικής πνευμονίας και της μυκητίασης τμήματος της ευσταχιανής σάλπιγγας.
                                 Προσδιορισμός εναλλακτικών ουσιών: δεν προσδιορίζεται καμία
                                 Συζήτηση των ειδικών πλεονεκτημάτων: ευρύτατη κλινική εμπειρία με την κετοκοναζόλη σε σύγκριση με άλλες πιθανές υποψήφιες απαραίτητες ουσίες.
                              
                           
                                 Μικοναζόλη
                              
                              
                                 Σκοπός: θεραπεία μυκητιασικών λοιμώξεων των οφθαλμών.
                                 Προσδιορισμός εναλλακτικών ουσιών: δεν προσδιορίζεται καμία.
                                 Συζήτηση των ειδικών πλεονεκτημάτων: τοπική χρήση στον προσβεβλημένο οφθαλμό, ευρύτερη αντιμυκητιακή δράση και/ή λιγότερος ερεθισμός από άλλα αντιμυκητιασικά.
                              
                           
                                 Νυστατίνη
                              
                              
                                 Σκοπός: θεραπεία λοιμώξεων από ζυμομύκητες στους οφθαλμούς και στο γεννητικό σύστημα.
                                 Προσδιορισμός εναλλακτικών ουσιών: δεν προσδιορίζεται καμία.
                                 Συζήτηση των ειδικών πλεονεκτημάτων: ειδική δράση κατά των λοιμώξεων από ζυμομύκητες.
                              
                           
                                 
                                    Διαγνωστική απεικόνιση
                                 
                              
                           
                                  
                              
                              
                                 Ραδιοφαρμακευτική ουσία Tc99m
                              
                              
                                 Σκοπός: σπινθηρογραφία.
                                 Προσδιορισμός εναλλακτικών ουσιών: δεν προσδιορίζεται καμία.
                                 Συζήτηση των ειδικών πλεονεκτημάτων: εξαιρετικά ευαίσθητη μέθοδος διαγνωστικής απεικόνισης για την ανίχνευση παθήσεων και καταγμάτων των οστών σε αρχικό στάδιο —πιο ευαίσθητη από την ακτινογραφία. Επιτρέπει τον ποσοτικό προσδιορισμό και την απεικόνιση περιοχών που δεν επιδέχονται ακτινογραφία. Θεμελιώδης τεχνική απεικόνισης η οποία διασφαλίζει την ευεξία των ίππων επιδόσεων μέσω της έγκαιρης ανίχνευσης κακώσεων και της πρόληψης καταστροφικών καταγμάτων. Ο μικρός χρόνος ημιζωής (6,01 ώρες) του Tc99m έχει ως αποτέλεσμα την ταχεία ταχεία κάθαρση της ανιχνεύσιμης ραδιενέργειας (< 72 ώρες) από το άλογο.
                              
                           
                                 
                                    Διάφορα
                                 
                              
                           
                                  
                              
                              
                                 Καρβαμαζεπίνη
                              
                              
                                 Σκοπός: τρέμουλο της κεφαλής.
                                 Προσδιορισμός εναλλακτικών ουσιών: δεν προσδιορίζεται καμία.
                                 Συζήτηση των ειδικών πλεονεκτημάτων: η καρβαμαζεπίνη λειτουργεί ως αντισπασμωδικό, με τον αποκλεισμό των διαύλων νατρίου. Χρησιμοποιείται κυρίως για την αντιμετώπιση και τη διαγνωστική επιβεβαίωση της νευραλγίας του τριδύμου (συνδρόμου του τρέμουλου κεφαλής).
                              
                           
                                 Κυπροεπταδίνη
                              
                              
                                 Σκοπός: τρέμουλο της κεφαλής.
                                 Προσδιορισμός εναλλακτικών ουσιών: δεν προσδιορίζεται καμία.
                                 Συζήτηση των ειδικών πλεονεκτημάτων: οι ίπποι που εμφανίζουν συμπτώματα τρέμουλου κεφαλής ως αντίδραση στο φως ανταποκρίνονται θετικά στην αγωγή με το αντιισταμινικό φάρμακο κυπροεπταδίνη. Εκτός από την αντιισταμινική δράση, η κυπροεπταδίνη έχει αντιχολινεργική δράση και είναι ανταγωνιστής της 5-υδροξυτρυπταμίνης (σεροτονίνης). Ανακούφιση των συμπτωμάτων παρατηρείται συνήθως εντός 24 ωρών από την έναρξη της αγωγής με την κυπροεπταδίνη αλλά συχνά τα συμπτώματα επανεμφανίζονται εντός 24 ωρών από τη διακοπή της θεραπείας. Άλλα αντιισταμινικά δεν είναι αποτελεσματικά για την εξάλειψη του τρέμουλου της κεφαλής.
                              
                           
                                 Δομπεριδόνη
                              
                              
                                 Σκοπός: αγαλακτία σε φοράδες.
                                 Προσδιορισμός εναλλακτικών ουσιών: δεν προσδιορίζεται καμία.
                                 Συζήτηση των ειδικών πλεονεκτημάτων: ανταγωνιστής της δοπαμίνης και ρυθμιστής της έκκρισης προλακτίνης.
                                 Η οξυτοκίνη δεν ενδείκνυται ως εναλλακτική ουσία επειδή προκαλεί την έκκριση γάλακτος αντί να αυξάνει την παραγωγή γάλακτος, που είναι ο σκοπός της θεραπείας με δομπεριδόνη. Επιπλέον, η οξυτοκίνη ενδέχεται να προκαλέσει κοιλιακό πόνο, εάν χορηγηθεί σε μεγάλες δόσεις.
                              
                           
                                 Γαβαπεντίνη
                              
                              
                                 Σκοπός: νευροπαθητικός πόνος.
                                 Προσδιορισμός εναλλακτικών ουσιών: βουπρενορφίνη, φαιντανύλη, μορφίνη και πεθιδίνη.
                                 Συζήτηση των ειδικών πλεονεκτημάτων: διαφορετικός τρόπος και διαφορετικό σημείο δράσης σε σχέση με τις εναλλακτικές εγκεκριμένες ουσίες. Ουσία τύπου GABA που δρα με τον αποκλεισμό των διαύλων ασβεστίου και αναστέλλει τον σχηματισμό νέων συνάψεων. Νέα αγωγή για τον νευροπαθητικό πόνο με στοιχεία που υποδεικνύουν ότι υπάρχει πρόσθετο κλινικό όφελος όσον αφορά την αντιμετώπιση του πόνου που συνδέεται με τη νευροπάθεια, π.χ. πόνος στο πόδι, φλεγμονή προσοπλίου, και κοιλιακό άλγος.
                              
                           
                                 Υδροξυαιθυλάμυλο
                              
                              
                                 Σκοπός: υποκατάσταση όγκου κολλοειδών.
                                 Προσδιορισμός εναλλακτικών ουσιών: δεν προσδιορίζεται καμία.
                                 Συζήτηση των ειδικών πλεονεκτημάτων: πρακτική και εύκολα διαθέσιμη εναλλακτική λύση, αντί για αίμα ή πλάσμα.
                              
                           
                                 Ιμιπραμίνη
                              
                              
                                 Σκοπός: φαρμακευτικώς επαγόμενη εκσπερμάτιση σε επιβήτορες ίππους με δυσλειτουργία εκσπερμάτισης.
                                 Προσδιορισμός εναλλακτικών ουσιών: δεν προσδιορίζεται καμία.
                                 Συζήτηση των ειδικών πλεονεκτημάτων: δεν υπάρχουν εναλλακτικές ουσίες.
                              
                           
                                 Εκλυτικός παράγοντας θυρεοτροπίνης
                              
                              
                                 Σκοπός: διαγνωστική, χρησιμοποιείται για την επιβεβαίωση παθήσεων του θυρεοειδούς και της υπόφυσης.
                                 Προσδιορισμός εναλλακτικών ουσιών: δεν προσδιορίζεται καμία.
                                 Συζήτηση των ειδικών πλεονεκτημάτων: δεν υπάρχουν εναλλακτικές ουσίες.
                              
                           
                                 Θειικό βάριο
                              
                              
                                 Σκοπός: σκιαγραφική ουσία που χρησιμοποιείται για την ακτινοδιαγνωστική του οισοφάγου και του γαστρεντερικού σωλήνα.
                                 Προσδιορισμός εναλλακτικών ουσιών: δεν προσδιορίζεται καμία.
                                 Συζήτηση των ειδικών πλεονεκτημάτων: δεν υπάρχουν εναλλακτικές ουσίες.
                              
                           
                                 Ιωεξόλη
                              
                              
                                 Σκοπός: σκιαγραφική ουσία που χρησιμοποιείται για τη μελέτη του κατώτερου ουροποιητικού συστήματος, για αρθρογραφία, μυελογραφία, κολπο- ή συριγγογραφία και δακρυοκυστογραφία.
                                 Προσδιορισμός εναλλακτικών ουσιών: ιωπαμιδόλη.
                                 Συζήτηση των ειδικών πλεονεκτημάτων: μη ιοντική σκιαγραφική ουσία με χαμηλή ωσμωτική πίεση. Τόσο η ιωεξόλη όσο και η ιωπαδιμόλη είναι εξίσου αποδεκτές.
                              
                           
                                 Ιωπαμιδόλη
                              
                              
                                 Σκοπός: σκιαγραφική ουσία που χρησιμοποιείται για τη μελέτη του κατώτερου ουροποιητικού συστήματος, για αρθρογραφία, μυελογραφία, κολπο- ή συριγγογραφία και δακρυοκυστογραφία.
                                 Προσδιορισμός εναλλακτικών ουσιών: ιωεξόλη.
                                 Συζήτηση των ειδικών πλεονεκτημάτων: μη ιοντική σκιαγραφική ουσία με χαμηλή ωσμωτική πίεση. Τόσο η ιωεξόλη όσο και η ιωπαδιμόλη είναι εξίσου αποδεκτές.»